SONIC ปั้นรายได้ปี 62 แตะ 1.3 พันลบ.ทุบนิวไฮ เล็งสยายปีกโลจิสติกส์ครบวงจรเจาะกลุ่ม CLMV
SONIC ปั้นรายได้ปี 62 แตะ 1.3 พันลบ.ทุบนิวไฮ เล็งสยายปีกโลจิสติกส์ครบวงจรเจาะกลุ่ม CLMV 
22 ม.ค. 2562

ดร.สันติสุข โฆษิอาภานันท์ ประธานเจ้าหน้าที่บริหาร บริษัทโซนิค อินเตอร์เฟรท จำกัด(มหาชน) หรือ SONIC เปิดเผยว่า ในปี 2562 บริษัทฯคงยังขยายการลงทุนตามแผนอย่างต่อเนื่อง หลังจากระดมทุนในตลาดหลักทรัพย์เอ็ม เอไอ ในช่วงที่ผ่านมา  โดยบริษัทฯจะใช้เงินประมาณ 60 ล้านบาท สำหรับการเพิ่มจำนวนรถบรรทุกหัวลาก – หางลาก เพื่อรองรับบริการขนส่งสินค้าทางบก และอีก 60 ล้านบาท จะใช้สำหรับปรับปรุงอาคารและพื้นที่ศูนย์รวบรวมและกระจายสินค้า บนพื้นที่ขนาด 2,000 ตารางเมตร เพื่อรองรับพันธมิตรทางธุรกิจ สำหรับรองรับบริการขนส่งสินค้าผ่านชายแดน โดยเฉพาะการขยายตลาดไปในกลุ่มประเทศ CLMV (กัมพูชา สปป.ลาว เมียนมาร์ และเวียดนาม)
อีกทั้ง บริษัทฯยังมีแผนใช้เงินลงทุนซื้อที่ดินและอาคารพาณิชย์ เพื่อเพิ่มพื้นที่ให้บริหารในบริเวณท่าเรือแหลมฉบัง อีกราว 60 ล้านบาท ซึ่งตามแผน คาดว่าจะแล้วเสร็จ และให้บริการได้ในปี 2562  ทั้งนี้ ยังเตรียมงบลงทุนอีกราว 20 ล้านบาท เพื่อลงทุนเพิ่มเติมในการพัฒนาระบบสารสนเทศและเทคโนโลยีอีกด้วย นอกจากนี้ บริษัทฯอยู่ระหว่างเจรจาจัดหาพื้นที่เช่าเพิ่มเติมภายในสนามบินสุวรรณภูมิ เพื่อรองรับงานโอเปอเรชั่น สำหรับการขยายตลาดการขนส่งสินค้าทางอากาศ เพิ่มขึ้นอีกด้วย
ทั้งนี้มองโอกาสการเติบโตทางธุรกิจ จากการหาพันธมิตรใหม่ๆ รวมไปถึงการมองหาโอกาสในการเข้าซื้อกิจการ หรือ M&amp;A  เนื่องจากมองว่ากลยุทธ์ดังกล่าว จะมีส่วนสนับสนุนให้ SONIC สามารถขยายฐานลูกค้ารายใหม่ในภูมิภาคเอเชียได้ง่าย และเสริมศักยภาพความแข็งแกร่งทางธุรกิจมากขึ้น โดยเฉพาะในตลาดสิงค์โปร์ และฮ่องกง ที่ปัจจุบันถือเป็นศูนย์กระจายสินค้าชั้นนำของภูมิภาค
โดยจากแผนการลงทุนทั้งหมด ทำให้SONIC มั่นใจว่า จะช่วยเพิ่มศักยภาพการให้บริการระบบโลจิสติกส์แบบครบวงจร ให้แก่ลูกค้ารายใหม่ และเก่า ทั้งในและต่างประเทศได้อย่างมีประสิทธิภาพมากขึ้น และจะเป็นส่วนสำคัญ ที่จะสนับสนุนอัตราการเติบโตของรายได้ในปี 2562 ให้ขยายตัวเพิ่มขึ้นไม่ต่ำกว่า 20% หรือ 1,300 ล้านบาท